Sukupuolen oikeudellista vahvistamista koskevan lain eli translain uudistamisen valmistelu on aloitettu. Seta vaatii, että alaikäisten oikeudet huomioidaan.

Edellisen hallituskauden lopulla sosiaali- ja terveysministeriössä nimitettiin virkamiestyöryhmä, joka alkoi selvittää translain uudistamisprosessia. Työskentely on jatkunut uudella hallituskaudella ministeri Krista Kiurun (sd.) alaisuudessa. Työryhmä on kuullut muun muassa Setaa ja sen Sukupuolen moninaisuuden osaamiskeskusta, Trasekia sekä Translasten ja -nuorten perheet ry:tä.

Hallitusohjelmaan on kirjattu translain uudistaminen, jossa sukupuolen oikeudellinen vahvistaminen perustuu omaan ilmoitukseen ja merkinnän muuttamiseen tulee harkinta-aika. Nykyinen laki vaatii sukupuoltaan korjaavalta täysi-ikäisyyttä, todistusta lisääntymiskyvyttömyydestä sekä lääketieteellistä prosessia. Lakiuudistuksessa on siis määränä erottaa sukupuolen oikeudellinen vahvistaminen ja lääketieteellinen prosessi toisistaan.

Hallitusohjelmassa on myös maininta, että tämä tulee mahdolliseksi vain täysi-ikäisille. Kirjaus oli ihmisoikeusjärjestöille valtaisa pettymys, mutta myös Setassa uskotaan, että tieto alaikäisten itsemääräämisen hyvinvointivaikutuksista sekä tämän suhteesta lasten oikeuksien toteutumiseen kääntää vielä suunnan.

Translapset ovat yksi haavoittuvimmista lapsiryhmistä, johon kohdistuu Suomessa erittäin paljon ennakkoluuloja ja kyseenalaistamista. Translain valmistelussa ei voida ohittaa alaikäisten transihmisten tilannetta. Lainvalmistelussa tulee arvioida, miten sukupuolen juridinen vahvistaminen vaikuttaa alaikäisiin, ja huomioida lapsen etu.

“Translain uudistus jää täysin puolitiehen, jos sukupuolen juridista vahvistamista ei mahdollisteta alaikäisille. Valmistelussa on erittäin tärkeää kuulla niitä, joita uudistus koskee. Hoitojärjestelmän kehittäminen, olipa sukupuoliristiriidasta kärsivä lapsi tai aikuinen, on toinen kokonaisuus, josta ei ole nyt tässä kyse”, korostaa Setan puheenjohtaja Sakris Kupila.

“Vain muutamissa maissa Euroopassa on varmistettu alaikäisten oikeudet sukupuolen oikeudellisessa vahvistamisessa. Suomi voi osoittaa johtajuutta Euroopan tasolla huomioimalla transnuorten oikeudet omassa lainsäädännössään. Johtajuus edellyttää konkreettisia askelia”, Setan pääsihteeri Kerttu Tarjamo painottaa toissaviikolla julkaistussa kannanotossa.

Itsemääräämisoikeus sukupuoleen on todettu olevan myös lapsen oikeuksien ja edun mukaista. Henkilötietojen sukupuolimerkinnän muuttaminen ei aiheuttaisi mitään peruuttamatonta alaikäisen elämässä, mutta se antaisi lapselle rauhaa kasvaa juuri sellaisena kuin hän on.

Lue myös:

Lisätietoa:

Sakris Kupila, puheenjohtaja

puheenjohtaja@seta.fi / sakris.kupila@seta.fi

p. +358 50 329 9891

Twitter @sakriskupila